**Swyddog Carchar - Carchar EM Berwyn**

Carchar EM Berwyn, Ffordd y Bont, Wrecsam, LL13 9QS

**Cyflog: £21,902 - £23,762,** yn seiliedig ar 39 awr, gyda'r potensial i ennill mwy.

**Atal pobl rhag dod yn ddioddefwyr trwy newid bywydau**

Mae HMPPS yng Nghymru yn gweithio mewn ffordd integredig i gadw cymunedau yng Nghymru yn fwy diogel, a rhoi cyfle i’r dynion a’r merched hynny rydym yn gweithio â hwy i newid eu bywydau. Rydym yn comisiynu a darparu gwasanaethau rheoli troseddwyr yn y gymuned a’r carchar i weithredu gorchmynion y llysoedd a chefnogi adsefydlu. Ein nod yw darparu gwasanaethau rheoli troseddwyr ardderchog ac esmwyth yng Nghymru sy’n gwarchod y cyhoedd, lleihau aildroseddu, cynnig gwerth am arian a chefnogi ein partneriaid.

**Y Cynllun Iaith Gymraeg**

Mae sgiliau iaith Gymraeg yn ddymunol ar gyfer y swydd hon.

**Mae buddion y swydd yn cynnwys**:

* cymhwyster diploma lefel 3 (fel rhan o’ch hyfforddiant 10 wythnos)
* 25 diwrnod o wyliau blynyddol a gwyliau banc (pro rata pan fo’n berthnasol)
* pensiwn y gwasanaeth sifil
* opsiynau cydbwysedd bywyd a gwaith
* cynllun talebau gofal plant
* benthyciad ar gyfer tocyn tymor blynyddol
* datblygiad gyrfa
* cyfle i fanteisio ar nifer o fuddion eraill drwy Gymdeithas Chwaraeon y Gwasanaeth Carchardai

**Gofynnir i ymgeiswyr gwblhau’r Prawf Asesu Sefyllfaoedd ar-lein, ac archebu lle ar y Diwrnod Asesu sy’n rhan o’r broses recriwtio, cyn 9 Mehefin 2017. Cynigir y dyddiad cychwyn 17 Gorffennaf 2017 neu 21 Awst 2017 i ymgeiswyr llwyddiannus.**

Mae gweithio mewn carchar yn gallu gwneud gwahaniaeth. Drwy gyrraedd y cam hwn yn eich cais, rydych eisoes wedi penderfynu bod y nodweddion priodol gennych i ymuno â ni.

O ddydd i ddydd, byddwch yn helpu i greu amgylchedd diogel a chadarn lle mae adsefydlu yn cael ei gefnogi a’i annog. Byddwch chi yn cael swydd ddiogel a gyrfa gwerth chweil, yn ogystal â hyfforddiant arbennig, buddion rhagorol a’r cyfle i newid bywydau er gwell.

Bydd angen sgiliau cyfathrebu da iawn arnoch chi i ddelio â phob math o sefyllfaoedd, ac mae'r gallu i wrando’n astud, rhoi eich hun yn esgidiau rhywun arall a gweithio gyda charcharorion i'w deall yn hollbwysig. Mae hunanhyder, gonestrwydd personol a deallusrwydd emosiynol yn hanfodol hefyd, ynghyd â digon o stamina corfforol a gwytnwch. Gyda’i gilydd, bydd y nodweddion hyn yn eich helpu i gefnogi carcharorion gyda’u hadsefydlu, mewn amgylchedd diogel.

I gael rhagor o wybodaeth, ewch i www.prisonandprobationjobs.gov.uk

**Cyfrifoldebau**

Byddwch yn gyfrifol am oruchwylio a rheoli carcharorion mewn ffordd weddus, gyfreithlon, ddiogel a chadarn, gan sicrhau bod gweithdrefnau'r carchar yn gweithio’n effeithiol.

Gan weithio’n agos gyda chydweithwyr ymhob rhan o'r carchar, byddwch yn cadw'r carchar yn ddiogel a saff i bawb drwy archwilio carcharorion, staff ac ymwelwyr ac ymateb i’r heriau beunyddiol sy’n gallu codi gyda charcharorion fel 'y cyntaf i gyrraedd’ a chefnogaeth ategol, a rheoli’r heriau hyn yn effeithiol.

Er nad swydd y tu ôl i ddesg ydy rôl swyddog carchar, mae cadw cofnodion ar systemau canolog a llenwi adroddiadau’n brydlon hefyd yn rhan hanfodol o’r rôl, ac yn bwysig i gynnal gwedduster a diogelwch.

Bydd angen i chi ddilyn polisïau a rheoliadau lleol a chenedlaethol, a meithrin a chynnal perthynas broffesiynol gref â’ch cydweithwyr a’r bobl dan eich gofal, gan gefnogi carcharorion i gyflawni eu nodau adsefydlu.

**Gofynion hanfodol**

Does dim angen cymwysterau ffurfiol arnoch i fod yn swyddog carchar, ond byddwch yn cael eich profi yn erbyn amrywiaeth o werthoedd a meini prawf.

Mae’n rhaid i bob ymgeisydd lwyddo mewn cais ar-lein sy’n cynnwys prawf mathemateg a phrawf ‘rhoi barn am sefyllfa’ sy’n asesu sut y byddech yn ymateb mewn sefyllfaoedd y gallech eu hwynebu fel swyddog.

Os byddwch yn pasio’r profion ar-lein, byddwch yn cael eich gwahodd i fynychu Diwrnod Asesu ar gyfer Recriwtio (RAD).

Mae tair elfen i RAD y bydd angen i chi eu pasio er mwyn cael parhau â’ch cais:

* **Chwarae rôl *-*** byddwch yn cael eich asesu ar dair sefyllfa 10 munud o efelychu a chwarae rôl. Bydd y rhain yn seiliedig ar sefyllfaoedd y gallech eu hwynebu fel Swyddog Carchar. Ond, does dim angen gwybodaeth flaenorol am rôl y Swyddog Carchar i fod yn llwyddiannus.
* **Prawf ysgrifenedig –** byddwch yn cael senarios ysgrifenedig i’w darllen a chwestiynau i'w hateb amdanynt - bydd eich mathemateg a’ch Saesneg ysgrifenedig yn cael eu hasesu fel rhan o hyn; does dim angen gwybodaeth flaenorol am rôl y Swyddog Carchar i fod yn llwyddiannus.
* **Prawf ffitrwydd a sgrinio iechyd –** Byddwch yn cael prawf llygaid a phrawf sgrinio iechyd sylfaenol, sy’n cynnwys cymryd eich pwysedd gwaed i wneud yn siŵr eich bod yn ddigon iach i gwblhau prawf ffitrwydd ar y diwrnod. Bydd y prawf ffitrwydd wedyn yn profi eich cryfder a’ch ystwythder er mwyn asesu eich gallu i gwblhau gofynion corfforol y swydd.

Bydd archwiliadau adnabod a diogelwch yn cael eu cynnal ar bob ymgeisydd cyn iddo gychwyn ar y swydd. Bydd rhaid i'r holl staff ddatgan a ydynt yn aelod o grŵp neu sefydliad nad yw'n gydnaws â gwerthoedd amrywiaeth a chynhwysiant y Gwasanaeth Carchardai.

**Hyfforddiant**

Unwaith y byddwch wedi pasio'r Diwrnod Asesu ar gyfer Recriwtio, bydd lle yn cael ei gadw i chi ar raglen Hyfforddi Lefel Mynediad i Swyddogion Carchar (POELT) a fydd yn para 10 wythnos, a fydd fel arfer yn rhaglen breswyl. Fel rhan o’r cwrs hwn, byddwch yn ennill Diploma Lefel 3 mewn rheoli a gofalu am unigolion sy’n cael eu cadw dan glo, a fydd yn rhoi nifer o sgiliau trosglwyddadwy i chi, gan gynnwys cyfathrebu, gwybodaeth a dealltwriaeth am weithio mewn gofal gwarchodol, gofynion deddfwriaethol a sefydliadol cyfredol ac arferion gwaith.

Mae’n rhaid i chi basio’r cwrs POELT a’i fwriad yw eich paratoi i weithio fel Swyddog Carchar. Ond bydd eich hyfforddiant cychwynnol yn para drwy gydol eich blwyddyn gyntaf o wasanaeth a bydd yn rhaid i chi gwblhau bob rhan o'r hyfforddiant er mwyn gallu cwblhau eich cyfnod prawf 12 mis.

**I gael rhagor o wybodaeth**

Cewch ragor o wybodaeth am y buddion, yr asesu a’r hyfforddiant yn y Cwestiynau Cyffredin atodedig. Mae nifer o adnoddau defnyddiol hefyd ar gael yn www.prisonandprobationjobs.gov.uk

**Gweithio i'r Gwasanaeth Sifil**

Mae Cod y Gwasanaeth Sifil yn disgrifio'r safonau ymddygiad a ddisgwylir gan weision sifil. Gallwch ddarllen rhagor am y Cod yma [https://www.gov.uk/government/publications/civil-service-code/the-civil-service-code].

Mae'r Gwasanaeth Sifil yn croesawu amrywiaeth ac yn hyrwyddo cyfle cyfartal. Rydym yn recriwtio yn ôl teilyngdod ar sail cystadleuaeth deg ac agored, fel y disgrifir yn egwyddorion recriwtio Comisiwn y Gwasanaeth Sifil.

Mae cynllun gwarantu cyfweliad ar gyfer ymgeiswyr ag anableddau sy’n bodloni'r meini prawf dethol sylfaenol.